CELEX: C2007/297/41
Language: sk
Date: 2007-12-08 00:00:00
Title: Vec C-447/07: Žaloba podaná 1. októbra 2007 – Komisia Európskych spoločenstiev/Talianska republika

8.12.2007   
            
            
               SK
            
            
               Úradný vestník Európskej únie
            
            
               C 297/25
            
         Žaloba podaná 1. októbra 2007 – Komisia Európskych spoločenstiev/Talianska republika
   (Vec C-447/07)
   (2007/C 297/41)
   Jazyk konania: taliančina
   Účastníci konania
   
      Žalobkyňa: Komisia Európskych spoločenstiev (v zastúpení: G. Rozet a L. Pignataro-Nolin, splnomocnení zástupcovia)
   
      Žalovaná: Talianska republika
   Návrhy žalobkyne
   
               —
            
            
               určiť, že Talianska republika si tým, že vo svojej právnej úprave stanovila požiadavku talianskej štátnej príslušnosti na vykonávanie funkcie kapitána a dôstojníka (prvého palubného dôstojníka) na všetkých lodiach plaviacich sa pod talianskou vlajkou, nesplnila povinnosti, ktoré jej vyplývajú z článku 39 ES,
            
         
               —
            
            
               zaviazať Taliansku republiku na náhradu trov konania.
            
         Žalobné dôvody a hlavné tvrdenia
   Komisia tvrdí, že talianska právna úprava, ktorá stanovuje požiadavku talianskej štátnej príslušnosti na vykonávanie funkcie kapitána a prvého palubného dôstojníka na všetkých lodiach plaviacich sa pod talianskou vlajkou, porušuje článok 39 ES, ktorý stanovuje zásadu voľného pohybu pracovníkov tak, ako ho vykladá Súdny dvor.
   V dvoch veciach týkajúcich sa funkcie kapitána a prvého palubného dôstojníka na obchodných lodiach plaviacich sa pod španielskou vlajkou (C-405/01) a funkcie kapitána lodí určených pre „malú lodnú dopravu“ (Kleine Seeschifffahrt) v prípade rybárskych lodí plaviacich sa pod nemeckou vlajkou, ktoré vykonávali hĺbkový rybolov (vec C-47/02), Súdny dvor vo svojich rozsudkoch z 30. septembra 2003 upresnil výklad článku 39 ES.
   Komisia uviedla, že v rámci tohto konania talianske orgány nepredložili iné argumenty ako tie, ktoré predtým uviedli vo veci C–405/01, v ktorej Talianska republika vystupovala ako vedľajší účastník konania, a ako tie, ktoré predložili francúzske orgány vo veci C–47/02. Súdny dvor tieto tvrdenia zamietol v rozsudkoch z 30. septembra 2003.
   Komisia zdôrazňuje, že v odpovedi na odôvodnené stanovisko z 22. mája 2007 talianske orgány nepopierajú predmetné porušenie. V skutočnosti totižto tieto orgány uviedli zámer zrušiť požiadavku talianskej štátnej príslušnosti pre prístup k funkcii kapitána a prvého dôstojníka (prvého palubného dôstojníka) a zaviazali sa Komisiu informovať o prípadnom výsledku konzultácií medzi dotknutými ministerstvami.
   Komisii nebolo doručené žiadne oznámenie o časovom pláne na zmenu talianskej právnej úpravy. Z tohto dôvodu Komisia tvrdí, že talianska právna úprava, ktorá stanovuje požiadavku talianskej štátnej príslušnosti na vykonávanie funkcie kapitána a prvého palubného dôstojníka na všetkých lodiach plaviacich sa pod talianskou vlajkou, je v rozpore s článkom 39 ES, ktorý stanovuje zásadu voľného pohybu pracovníkov tak, ako ho vykladá Súdny dvor.